I en ny måling står Socialdemokraterne til at få 23,7 procent af stemmerne, mens Venstre må nøjes med 22,7 procent.

Dermed er Socialdemokraterne landet største parti. Dansk Folkeparti sniger sig ind på tredjepladsen med 22,1 procent af stemmerne.

Det skal dog siges, at den statistiske usikkerhed i målingen er på cirka 2,1 procentpoint, skriver Altinget.dk.

Thornings kontante værdipolitik

Der er flere forklaringer på, hvorfor det største regeringsparti har overhalet Venstre.

- Socialdemokraterne er kommet godt ind i det nye år, og er nu opsigtsvækkende tæt på valgresultatet. Thorning har med sin kritik af dagpengereformen og sin ret kontante værdipolitik lagt sig rigtigt i forhold til vælgerne, siger Altingets politiske kommentator, Erik Holstein.

Han forklarer, at Helle Thorning-Schmidt også klarede sig godt i krisen efter terrorangrebet på Charlie Hebdo.

- Der var ikke antydning af et 'men' i hendes forsvar for ytringsfriheden, siger Erik Holstein.

Er de Konservative færdige?

Målingen er samtidig trist læsning for Konservative. Partiet står kun til 3,9 procent af stemmerne. Det ligner en 'katastrofe', siger Erik Holstein fra Altinget.

- Søren Pape har ikke slået igennem, og det er tvivlsomt, om han kan nå det inden valget. Det kan være forbi, inden det rigtig startede, for ender Konservative med et valgresultat under fire procent, skal de have ny formand igen, siger han.

Samlet set står rød blok i målingen til 44,9 procent af stemmerne, mens blå blok står til 53,3 procent.







